|  |  |  |  |  |
| --- | --- | --- | --- | --- |
| Analiza impactului de reglementare asupra proiectului hotărârii cu privire la modificarea unor hotărâri ale Guvernului (implementarea politicii privind subvenționarea în agricultură și mediul rural) | | | | |
| **Titlul analizei impactului** (poate conţine titlul propunerii de act normativ): | Proiectul hotărârii cu privire la modificarea unor hotărâri ale Guvernului (implementarea politicii privind subvenționarea în agricultură și mediul rural) | | | |
| **Data:** | 25.03.2024 | | | |
| **Autoritatea administraţiei publice (autor):** | Ministerul Agriculturii și Industriei Alimentare | | | |
| **Subdiviziunea:** | Direcția politici și programe de dezvoltare rurală | | | |
| **Persoana responsabilă şi datele de contact:** | Galina Petrachi, șef Direcție,  tel: 0 22 204 538,  e-mail: [galina.petrachi@maia.gov.md](mailto:galina.petrachi@maia.gov.md)  Lilia Dumitraș, consultant principal,  tel. 022-204-539, e-mail: [lilia.dumitras@maia.gov.md](mailto:lilia.dumitras@maia.gov.md)  Anna Cucereanu, consultant principal,  tel. 022 204-541, e-mail:  anna.cucereanu@maia.gov.md | | | |
| **Compartimentele analizei impactului** | | | | |
| **1. Definirea problemei** | | | | |
| a) Determinați clar şi concis problema şi/sau problemele care urmează să fie soluţionate | | | | |
| Condiții de subvenționare nejustificate și risc de aplicare discreționară și abuzivă a cadrului normativ și de apariție a unor posibile situații de conflict. | | | | |
| b) Descrieți problema, persoanele/entităţile afectate și cele care contribuie la apariția problemei, cu justificarea necesității schimbării situaţiei curente şi viitoare, în baza dovezilor şi datelor colectate și examinate | | | | |
| În anul 2023, în temeiul prevederilor art. 12 lit. c) din Legea nr. 71/2023 cu privire la subvenționarea în agricultură și mediul rural (Monitorul Oficial al Republicii Moldova, 2023, nr. 134-137, art. 209), Guvernul a aprobat noi mecanisme de subvenționare și condițiile specifice de eligibilitate pentru formele de subvenționare, reglementate prin următoarele acte normative: Hotărârea Guvernului nr. 464/2023 cu privire la aprobarea Regulamentului privind măsurile de subvenționare complementară și condițiile specifice de eligibilitate pentru subvenționarea complementară din Fondul național de dezvoltare a agriculturii și mediului rural și abrogarea Hotărârii Guvernului nr. 455/2017 cu privire la modul de repartizare a mijloacelor Fondului Național de Dezvoltare a Agriculturii și Mediului Rural, cu modificările ulterioare; Hotărârea Guvernului nr. 465/2023 cu privire la aprobarea Regulamentului privind măsurile de subvenționare în avans și condițiile specifice de eligibilitate pentru subvenționarea în avans din Fondul național de dezvoltare a agriculturii și mediului rural și la abrogarea unor acte normative și Hotărârea Guvernului nr. 491/2023 cu privire la subvenționarea investițiilor din Fondul național de dezvoltare a agriculturii și mediului rural.  În procesul de punere în aplicare a hotărârilor enumerate supra au fost depistate unele neconcordanțe, iar unele din noile norme de subvenționare s-au dovedit a fi inaplicabile.  La fel, în adresa Ministerului Agriculturii și Industriei Alimentare (în continuare – Minister), în perioada de referință, au parvenit mai multe propuneri de modificare a actelor normative, atât de la subiecți ai subvenționării, cât și din partea Agenției de Intervenție și Plăți pentru Agricultură (în continuare – Agenția), structură organizaţională din sfera de competență a Ministerului, responsabilă de gestionarea şi controlul Fondului naţional de dezvoltare a agriculturii şi mediului rural (în continuare - FNDAMR). Motivul fiind că, unele din norme/cerințe necesită a fi revăzute și îmbunătățite, inclusiv redacțional.  Entitățile afectate sunt Asociația Producătorilor și Exportatorilor de Fructe „Moldova Fruct”, Oficiul Național al Viei și Vinului, Asociația Națională pentru Turism Receptor și Intern din Moldova, Asociația Forța Fermierilor, Asociația Utilizatorilor de Apă pentru Irigare și AUAI Dubăsarii Vechi**,** Asociația Legumicultorilor, Asociația Obștească Cunicultorii Moldovei.  Prin urmare, aprobarea proiectului propus de hotărâre va contribui la eliminarea neconcordanțelor și cerințelor inaplicabile, sporirea clarității și preciziei normelor care reglementează domeniul de subvenționare în agricultură și mediul rural. | | | | |
| c) Expuneți clar cauzele care au dus la apariţia problemei | | | | |
| Cauzele principale care au impus elaborarea proiectului:  - Necesitatea ajustării măsurii de subvenționare „Servicii de consiliere și formare în agricultură”;  - Prevederi neclare în privința aplicării de către Agenția de Intervenție și Plăți pentru Agricultură a formulei pentru calcularea mărimei subvenției acordate în cadrul măsurii de subvenționare „Stimularea accesării creditelor investiționale sau pentru mijloace circulante”;  - Impedimente întâmpinate de fermieri la obținerea subvenției pentru dezvoltarea agriculturii ecologice;  - Norme neconcordante stabilite în actele normative;  - Cerințe depășite neeficiente;  - Necesitatea introducerii unor precizări în normele reglementate. | | | | |
| d) Descrieți cum a evoluat problema şi cum va evolua fără o intervenție | | | | |
| Problemele invocate au evoluat treptat, fiind depistate în procesul de depunere a cererii de subvenționare, de monitorizare și verificare, în vederea respectării condiţiilor de eligibilitate şi a stabilirii autenticităţii documentelor anexate la cererea de acordare a subvenţiei.  Fără o intervenție în cadrul normativ din partea statului, problemele definite se pot extinde asupra mai multor subiecți ai subvenționării cu un impact negativ asupra activității acestora. | | | | |
| e) Descrieți cadrul juridic actual aplicabil raporturilor analizate şi identificați carenţele prevederilor normative în vigoare, identificați documentele de politici şi reglementările existente care condiţionează intervenţia statului | | | | |
| Politica de subvenționare a statului pentru formele de subvenționare „plăți complementare”, „plăți în avans”, „plăți postinvestiție” și „plăți investiții pe etape este reglementată de:   * Legea bugetului de stat aprobată anual; * Legea nr. 71/2023 cu privire la subvenționarea în agricultură și mediul rural; * Legea nr. 183/2020 privind asigurarea subvenţionată în agricultură; * Hotărârea Guvernului nr. 464/2023 cu privire la aprobarea Regulamentului privind măsurile de subvenționare complementară și condițiile specifice de eligibilitate pentru subvenționarea complementară din Fondul național de dezvoltare a agriculturii și mediului rural și abrogarea Hotărârii Guvernului nr. 455/2017 cu privire la modul de repartizare a mijloacelor Fondului Național de Dezvoltare a Agriculturii și Mediului Rural, cu modificările ulterioare; * Hotărârea Guvernului nr. 465/2023 cu privire la aprobarea Regulamentului privind măsurile de subvenționare în avans și condițiile specifice de eligibilitate pentru subvenționarea în avans din Fondul național de dezvoltare a agriculturii și mediului rural și la abrogarea unor acte normative; * Hotărârea Guvernului nr. 491/2023 cu privire la subvenționarea investițiilor din Fondul național de dezvoltare a agriculturii și mediului rural.   În procesul de punere în aplicare a hotărârilor au fost depistate unele neconcordanțe, iar unele din noile norme de subvenționare s-au dovedit a fi inaplicabile. Carențele prevederilor Regulamentelor aprobate sunt expuse la punctul 3 **Identificarea opţiunilor** compartimentul b). | | | | |
| **2. Stabilirea obiectivelor** | | | | |
| a) Expuneți obiectivele (care trebuie să fie legate direct de problemă și cauzele acesteia, formulate cuantificat, măsurabil, fixat în timp și realist) | | | | |
| Proiectul de hotărâre își propune următoarele obiective:  - Sporirea clarității și preciziei normei. | | | | |
| **3. Identificarea opţiunilor** | | | | |
| a) Expuneți succint opțiunea „a nu face nimic”, care presupune lipsa de intervenție | | | | |
| Opțiunea „a nu face nimic” este descrisă la compartimentul „Definirea problemei”.  Prin urmare, lipsa intervenției va priva posibilitatea:   * de a înlătura deficiențele depistate în procesul de punere în aplicare a actelor normative; * de a îmbunătăți claritatea unor norme și condițiilor de subvenționare; * de a evita tergiversarea termenului de autorizare a dosarelor; * de a scuti subiectul subvenționării de a depune efort și timp suplimentar neargumentat pentru obținerea unor documente inaplicabile.   Prin urmare, există nevoia unei intervenții din partea statului.  Opțiunea „a nu face nimic” este considerată a nu fi oportună. | | | | |
| b) Expuneți principalele prevederi ale proiectului, cu impact, explicând cum acestea țintesc cauzele problemei, cu indicarea novațiilor și întregului spectru de soluţii/drepturi/obligaţii ce se doresc să fie aprobate | | | | |
| **Opțiunea II (recomandată)** constă în elaborarea şi promovarea proiectului de hotărâre.  Proiectul propune operarea unor modificări în următoarele trei Regulamente care reglementează formele de subvenționare „plăți complementare”, „plăți în avans”, „plăți postinvestiție” și „plăți investiții pe etape” din Fondul național de dezvoltare a agriculturii și mediului rural.  *1. Referitor la* *Regulamentul privind măsurile de subvenționare complementară și condițiile specifice de eligibilitate pentru subvenționarea complementară din Fondul național de dezvoltare a agriculturii și mediului rural, aprobat prin Hotărârea Guvernului nr. 464/2023, cu modificările ulterioare,* se propun următoarele modificări:  *-* la punctul 3, subpunctul 1), cuvintele „servicii de formare și consiliere agricolă și rurală” se propun a fi substituite cu cuvintele „servicii de instruiri specializate pe tematici specifice măsurilor de subvenționare”, pentru a exclude serviciile de formare și consiliere agricolă și rurală, dat fiind faptul că în Republica Moldova vor fi create camerele agricole, organizații ce vor servi interesele fermierilor în raport cu autoritățile statului, având integrat și sistemul de consultanță agricolă;  - de asemenea, în același context, la punctul 5, subpunctul 7) cuvintele „servicii de consiliere şi formare în agricultură” se propun a fi substituite cu cuvintele „servicii de formare în agricultură”;  - la punctul 10, pentru subpunctul 4) se propune un nou cuprins: „4) construcția, reconstrucția, extinderea sau dotarea tehnologică a pensiunilor agroturistice sau a turismului vitivinicol;”. Modificarea se propune pentru a evita dubla finanțare, dat fiind faptul că Organizația pentru Dezvoltarea Antreprenoriatului susține dezvoltarea întreprinderilor mici și mijlocii în domeniul turismului, altul decât cel destinat pentru sectorul agricol;  - modificarea propusă la punctul 13 va aduce claritate asupra formulei de calcul, ce urmează a fi aplicată de Agenție la calcularea subvenției. Astfel, indicatorii Rm-rata medie anulă stabilită de Banca Națională a Moldovei la începutul anului în curs de subvenționare și Rd-rata dobânzii conform contractului de credit, împrumut sau leasing se propun a fi excluși, reieșind din faptul că Banca Națională a Moldovei nu stabilește o rată medie anuală la începutul anului, iar AIPA întâmpină dificultăți în aplicarea formulei. Modificarea va contribui la aplicarea corectă de către AIPA a formulei la calcularea subvenției;  - punctul 14 se propune de abrogat dat fiind faptul că nu mai este aplicabil în contextul noului cuprins al punctului 13;  - punctul 15 se propune de abrogat, dat fiind faptul că, pentru creditele obținute în leasing de la bănci sau de la organizațiile de creditare nebancară, cererile de subvenționare se depun anual și nu după achitarea ultimei rate de leasing și trecerea în proprietate a bunului. Prevederea nu este relevantă la această măsură;  - excluderea textului *„pe durata a minimum 5 ani, calculați începând cu anul precedent celui de depunere a cererii de subvenționare”* de la punctul 31 subpunctul 5) se propune în vederea facilitării accesării subvenției. Includerea condiției de a fi deținătorul legal al bunurilor imobile pe durata a minimum 5 ani a avut ca scop garantarea gestionării terenului pe perioada conversiei, însă în prezent creează impedimente pentru fermieri de a accesa subvenția în următorii ani, întrucât termenul contractului nu se modifică de către părți în fiecare an. În același timp, de multe ori, proprietarii terenului arendat nu sunt în țară și nu au desemnat un reprezentant care să semneze actele juridice din numele lui. Astfel că, în cazul în care la momentul depunerii cererii de subvenționare, termenul contractului este mai mic de 5 ani această cerere se va respinge. Cu toate acestea, la momentul depunerii cererii nu este important durata contractului, ci faptul deținerii terenului și angajamentului acestuia de a rămâne în sistemul de agricultură ecologică.  Luând în considerare că, conform punctului 31 subpunct 6), fermierul este obligat să se mențină în sistemul de agricultură ecologică pe o perioadă de 5 ani de la încheierea perioadei de conversie, considerăm irelevant dublarea unei prevederi, care în consecință creează impedimente pentru solicitant, termenul de arendă fiind după responsabilitatea solicitantului. Astfel, dovada continuității investiției statului constituie angajamentul asumat de fermier de a se menține în sistemul ecologic pe o perioadă de 5 ani de la încheierea perioadei de conversie;  - în vederea excluderii serviciilor de consiliere din denumirea secțiunii a 8-a, se propune următorul cuprins:  „ **Secțiunea a 8-a**  **Servicii de formare în agricultură**”;  - la punctul 45, se propune următorul cuprins:  „**45.** Domeniul de intervenție: creșterea nivelului de pregătire profesională și transferul de cunoștințe prin prestarea serviciilor de instruiri specializate pe tematici specifice măsurilor de subvenționare.”, în scopul excluderii subvenționării domeniilor „asistenţă consultativă la elaborarea planului de afaceri” și „asistenţă consultativă la formarea setului de documente aferente cererii de subvenţionare”, dat fiind faptul că în Republica Moldova vor fi create camerele agricole, organizații ce vor servi interesele fermierilor în raport cu autoritățile statului, având integrat și sistemul de consultanță agricolă;   * din același considerent menționat supra, punctul 47 se propune în redacție nouă, după cum urmează:   „**47.** Condițiile specifice pentru obținerea subvenției:  1) serviciile de instruiri specializate pe tematici specifice măsurilor de subvenționare au fost prestate de prestatorii selectați de către organul central de specialitate;  2) durata instruirii specializate este de minim 40 de ore academice.”;   * în același context, se propune și modificarea de la punctul 48, astfel cuvintele „consiliere și formare în agricultură” se substituie cu cuvintele „instruiri specializate pe tematici specifice măsurilor de subvenționare”; * la punctul 50 subpunctul 3) se propune cuvintele „după caz” de exclus, deoarece nu sunt relevante, în contextul modificării domeniului de intervenție. Domeniul de intervenție prevede doar serviciile de instruiri specializate pe tematici specifice măsurilor de subvenționare.   *2. Referitor la* *Regulamentul privind măsurile de subvenționare în avans și condițiile specifice de eligibilitate pentru subvenționarea în avans din Fondul național de dezvoltare a agriculturii și mediului rural, aprobat prin Hotărârea Guvernului nr. 465/2023,* se propun următoarele modificări:  *-* urmare a examinării experienței României și solicitărilor parvenite de la mai multe asociații de profil, se propune diminuarea numărului de ore prevăzute pentru obținerea certificatului de instruire de la 48 de ore academice la 40 ore academice, în acest context pe tot parcursul textului, textul „48 ore”, la orice formă gramaticală, se substituie cu textul „40 ore”, la forma gramaticală corespunzătoare. Propunerea este valabilă pe tot parcursul textului și anume la punctele: 34 subpunct 8); 44 subpunct 4); 53 subpunct 4);  - la punctul 4 subpunctul 4),după textul „constituit/înregistrat” se propune de completatcu textul „începând cu anul 2022” , în vederea specificării la noțiunea „*migrant revenit*” a perioadei concrete de constituire/înregistrare a persoanei juridice în una dintre formele stabilite de lege;  - la punctul 7, norma care reglementează costurile suportate la elaborarea proiectului investițional, legate de onorariile arhitecților și inginerilor, proiectanților, studiile de fezabilitate, proiectare, materialul de vizibilitate, se propun a fi completate cu cuvintele  „sunt eligibile”. Această modificare vine să concretizeze că costurile suportate sunt eligibile, dar și a faptului că, costurile suportate sunt eligibile dar nu mai mult de 10% din costul total al proiectului investițional evaluat pozitiv și autorizat pentru plata subvenției. Astfel, se propune pentru punctul 7 următorul cuprins:  „**7.** Costurile suportate la elaborarea proiectului investițional, legate de onorariile arhitecților și inginerilor, proiectanților, studiile de fezabilitate, proiectare, materialul de vizibilitate, sunt eligibile, dar nu mai mult de 10% din costul total al proiectului investițional evaluat pozitiv și autorizat pentru plata subvenției.”;   * în scopul îmbunătățirii infrastructurii de acces către exploatațiile și entitățile economice aflate în extravilanul localității rurale, la măsura de subvenționare „Îmbunătățirea și dezvoltarea infrastructurii economice rurale”, pentru punctul 9 se propune următorul cuprins:   „**9.** *Domeniul de intervenţie*: îmbunătăţirea şi dezvoltarea infrastructurii economice rurale prin:  1) construcţia sau reabilitarea drumurilor și/sau a podurilor, căi de acces către exploatații sau entități economice care desfășoară activități în mediul rural, amplasate în extravilanul localității rurale;  2) construcţia sau reabilitarea sistemelor de alimentare cu apă, asigurarea accesului pentru exploatații sau entități economice care desfășoară activități în mediul rural, amplasate în extravilanul localității rurale;  3) construcţia sau reconstrucţia pieţelor agroalimentare locale.”.   * punctul 24, subpunctul 6) se propune de abrogat.   Necesitatea prezentării copiei actelor ce confirmă cofinanțarea la momentul depunerii cererii de subvenționare nu este necesară, dat fiind faptul că punctul 82 din Regulament prevede că solicitantul prezintă documentele ce atestă disponibilitatea cofinanțării și/sau copia contractului de achiziție, după caz,în termen de 60 de zile de la data notificării privind selectarea acestuia;   * - pentru a evita dubla finanțare, dat fiind faptul că Organizația pentru Dezvoltarea Antreprenoriatului susține dezvoltarea întreprinderilor mici și mijlocii în domeniul turismului, altul decât cel destinat pentru sectorul agricol, la punctul 27, subpunctul 2) va avea următorul cuprins:   „*2) dezvoltarea pensiunilor agroturistice sau a turismului vitivinicol, amplasate în extravilanul localităților rurale,* prin construcţia, reconstrucţia, modernizarea, dotarea sau amenajarea acestora.”.  Conform Legii nr. 352/2006 cu privire la organizarea și desfășurarea activității turistice noțiunea de „*structură de primire turistică”* semnifică construcție sau amenajare destinată cazării turiștilor și/sau servirii mesei pentru turiști. Respectiv, prevederea nu este relevantă pentru atingerea obiectivului de dezvoltare și diversificare economică a fermierilor;  de asemenea, în conformitate cu Hotărârea Guvernului nr. 643/2003 cu privire la aprobarea Normelor metodologice și criteriilor de clasificare a structurilor de primire turistică cu funcțiuni de cazare și de servire a mesei, noțiunea de „*pensiune agroturistică*” semnifică: structură de primire turistică, situată într-o localitate rurală sau pe teren cu destinație agricolă, fără schimbarea destinației terenului respectiv, destinată cazării turiştilor, cu o capacitate între 3 şi 20 de camere, funcţionînd în locuinţe private sau în clădiri independente, care asigură o parte din alimentaţia turiştilor cu produse din gospodăria proprie. Reieșind din faptul că pensiunea agroturistică cuprinde o capacitate de cazare între 3 și 20 de camere se vor subvenționa serviciile de asigurare a mesei pentru un număr de cel mult pînă la 40 de persoane.  se completează cu punctul 331 cu următorul cuprins:„**331.** Pentru proiectele investiționale depuse conform punctului 27, subpunctul 2), se subvenționează utilajul, echipamentul tehnologic sau materialele de construcţie, prevăzute în anexa nr. 13 la Regulamentul privind măsurile și condițiile specifice de eligibilitate pentru subvenționarea investițiilor din Fondul național de dezvoltare a agriculturii și mediului rural, aprobat prin Hotărârea Guvernului nr. 491/2023.”. Completarea se propune în vederea aducerii clarității.   * se propune modificarea punctului 34 subpunct 7), prin substituirea cuvântului „legal” cu cuvântul „solicitantului”. Dat fiind că în conformitate cu prevederile art. 26 alin. (1) din Legea nr. 71/2023 cu privire la subvenționarea în agricultură și mediul rural, cererea de subvenționare se depune de către solicitantul de subvenție sau de reprezentantul acestuia. În același context, se propun și modificările de la punctul 44 subpunctul 2), punctul 53 subpunctul 3), punctul 64 subpunctul 2), punctul 74 subpunctul 4); * la punctul 61, se propune rectificarea subvenției acordate în cadrul măsurii de subvenționare „Modernizarea exploatațiilor zootehnice”, în context, textul „valoarea de 3,5 mil. lei” se substituie cu textul „valoarea de 2,8 mil. lei”, iar textul „1,5 mil. lei” se substituie cu textul „1,2 mil. lei”, deoarece subvenția constituie 70% din valoarea investiției fără TVA, iar costul total al proiectului investițional este plafonat la 5,0 sau 2,0 mil. lei, cu TVA; * la punctul 64, se propune abrogarea subpunctului 3), dar totodată se propune completarea cu această normă a punctului 65 subpunctul 3). Deoarece, condiția respectivă privind necesitatea prezentării „copiei documentului de absolvire a unei instituţii de învăţământ superior sau profesional tehnic în domeniul zootehniei sau al medicinii veterinare ori a contractului de angajare, în cazul specialistului care deţine acest document. Condiţia de dispunere a unui specialist care deţine documentul de absolvire a unei instituţii de învăţământ superior sau profesional tehnic în domeniul zootehniei sau al medicinii veterinare trebuie menţinută pe parcursul a 5 ani după obţinerea subvenţiei în cadrul prezentei măsuri” este relevantă pentru a fi prezentată după implementarea proiectului; * la punctul 70, subpunctul 2) litera a) se propune de abrogat. Motivul abrogării reiese din faptul că, procedura de acreditare reglementată de Codul cu privire la știință și inovare al Republicii Moldova, în prezent, nu se aplică. Potrivit informației recepționate din partea Ministerului Educației și Cercetării, în scopul asigurării participării organizațiilor din domeniile cercetării și inovării la concursurile de proiecte din domeniile cercetării și inovării finanțate din bugetul de stat, mecanismul acreditării organizațiilor din domeniile cercetării și inovării a fost înlocuit cu instrumentul de evaluare, însă pînă la moment, nu a fost elaborată Metodologia de evaluare a organizațiilor din domeniile cercetării și inovării; * anexa nr. 1 la Regulament, la punctul 1., se propune un nou cuprins în vederea ajustării criteriilor de selectare în conformitate cu domeniul de intervenție al măsurii.   3*. Referitor la Regulamentul privind măsurile și condițiile specifice de eligibilitate pentru subvenţionarea investiților din Fondul national de dezvoltare a agriculturii şi mediului rural, aprobat prin Hotărârea Guvernului nr. 491/2023,* se propun următoarele modificări:  - completarea cu punctul 11, cu următorul cuprins: „**11.** Prezentul Regulament este valabil până la data de 31 decembrie 2024.”. În contextul statutului de țară-candidat pentru aderare la Uniunea Europeană, Programului de Asociere dintre Uniunea Europeană și Republica Moldova 2021-2027, precum și a angajamentelor internaționale asumate de către Republica Moldova privind apropierea graduală a normelor naționale cu cele ale Politicii Agricole Comune, se impune substituirea formei de subvenționare plăți postinvestiții cu forme de subvenționare care deja se implementează cu succes, cum ar fi: plăți directe, plăți complementare, plăți în avans sau investiții pe etape prin care se asigură o planificare economică durabilă. Această modificare va asigura dezvoltarea sectorului agroindustrial al țării în contextul obiecțivelor și țintelor stabilite în Strategia națională de dezvoltare agricolă și rurală pentru anii 2023-2030, va permite minimalizarea dezvoltării fragmentare a sectorului, precum și promovarea unui sector agricol modern, competitiv, rezilient și diversificat, care să beneficieze de pe urma unei producții de înaltă calitate și a unei utilizării eficiente a FNDAMR. Totodată, includerea acestei propuneri în proiect, va asigura o previzibilitate și va permite fermierului să se conformeze la normele stipulate în actele normative care reglementează domeniul de subvenționare;  - reducerea numărului de ore prevăzute pentru obținerea certificatului de instruire ca dovadă a deținerii competențelor în domeniu de către administrator sau un angajat. Propunerea este valabilă pe tot parcursul textului și anume la punctele: 18 subpunctul 3); 39 subpunctul 7); 47 subpunctul 9); 66 subpunctul 9); 107 subpunctul 11). Urmare a examinării Programului Național de Dezvoltare Rurală pentru perioada 2014 - 2020 a României și anume Măsura 1 „Transfer de cunoştinţe şi acţiuni de informare”, Submăsura 1.1. „Sprijin pentru formarea profesională şi dobândirea de competenţe”, precum și a solicitărilor parvenite de la mai multe asociații de profil, se propune reducerea numărul de ore pentru obținerea certificatului de instruiri,  de la 48 la 40 ore academice;  - substituirea textului „Beneficiarul asigură menținerea obiectului subvenţionării pe o perioadă de 5 ani de la data emiterii actului administrativ de subvenţionare” cu textul „Obligațiile născute din actul administrativ de subvenționare se sting la împlinirea a 5 ani de la emiterea sa. Propunerea este valabilă pe tot parcursul textului și anume la punctele: 19; 25; 32; 40; 48; 59; 67; 75; 86; 95; 101 și 108. Necesitatea modificării reiese din faptul că prevederea actuală a normei de referință nu este în concordanță cu prevederile art. 24 alin. (2) din Legea nr. 71/2023 cu privire la subvenționarea în agricultură și mediul rural. Or, acest din urmă articol, prevede că „Obligaţiile prevăzute la alin.(1), cu excepţia lit. c), se sting la împlinirea termenelor stabilite de Guvern, în funcţie de natura bunurilor, serviciilor sau a lucrărilor şi de obiectivele politicii de dezvoltare agricolă şi rurală”. Pe când în Regulament această normă este axată pe obligația de a menține obiectul subvenționării, care este mai îngustă decât cea prevăzută de lege. În practica administrativă, Agenția, autoritate responsabilă de gestionarea FNDAMR, inserează în actele administrative, obligațiile prevăzute de art. 24 alin. (1) din Lege. Astfel că textul propus își atinge scopul prevăzut de articolul menționat din Lege;   * - îmbunătățirea redacției noțiunii „modernizarea sistemului de suport”, în vederea eliminării unor neclarități și evitării posibilelor interpretări incorecte a noțiunii, se propune specificarea în noțiune a mărimii procentuale (minimum 50%) ce constituie modernizarea sistemelor vechi de suport;   - la fel, se propune completarea noțiunii „sisteme de suport”, după cuvintele „arbuştilor fructiferi,” cu cuvintele „a legumelor,”;   - la punctul 11, care reglementează condițiile specifice generale aplicabile în cadrul formei de subvenționare postinvestiție se propune abrogarea subpunctului 9). Motivul abrogării se impune, întrucât subpunctul 9) este contrar prevederilor art. 18 alin. (2) lit. d) din Legea nr. 71/2023. Potrivit articolului menționat, condiția de acordare a plății postinvestiție este ca solicitantul *să fie deținător legal* al bunurilor imobile şi/sau al părţilor componente ale acestora în care s-a efectuat investiţia. Pe când punctul 11 subpunct 9) fixează termeni pentru deținerea bunurilor imobile și/sau al părților componente. Or, prin această normă se încalcă dreptul de dispoziție a solicitanților asupra bunurilor invocate;  - la punctul 12, care reglementează domeniul de intervenție pentru măsura investiții în producere pe teren protejat, la prima propoziție după textul „a plantelor aromatice,” se propune de completat cu textul „a răsadului de tutun,”, în vederea diversificării culturilor cultivate în teren protejat, prin cultivarea răsadului de tutun. În 2023 în Republica Moldova s-au cultivat doar 300 ha de tutun, ceea ce este infim de mic în raport cu anul 2010. În această perioada cultura tutunului a scăzut de circa 20 ori, cauza - prețul de cost înalt în raport și forță de muncă redusă. Procesul tehnologic de cultivare a tutunului este complex și implică perioada de creștere a plantulelor (răsadului) în seră, iar apoi transferarea lui în câmp. Recoltarea se face în mare parte manual. Fără o consolidare a procesului de cultivare cu cel de procesare, nu va exista eficiență și competitivitate a acestei culturi. Actualmente au rămas doar doi procesatori care asigură circa 150 de angajați, și urmează a fi cultivat tutun pe o suprafață de aproximativ 300 ha. În anul curent unul dintre ei a construit circa 180 mii m.p. sere, pentru a asigura creșterea răsadului.  Producția unei tone de frunze de tutun necesită 1,5-2 locuri de muncă. Revitalizarea culturii tutunului va diversifica varietatea culturală a sectorului vegetal autohton. Fermierii sunt în căutarea unor culturi alternative celor care au devenit tradiționale în ultimii ani - grâu, porumb, floarea-soarelui și rapiță. Suportul prin politicile de subvenționare ar putea valorifica potențialul de circa 25-27 mii tone de frunze uscate într-o perioadă de 7-8 ani;  la punctul 22 subpunct 1), care reglementează condițiile specifice pentru obținerea subvenției la măsura investiții în sisteme și echipamente de irigare, se propune ca termenul de deținere în folosință a terenului pe care se utilizează infrastructura de irigare subvenționată să fie exclus, dat fiind că indiferent la ce moment este efectuată monitorizarea, solicitantul trebuie să  dețină teren agricol;  - la punctul 35, se propune îmbunătățirea redacției subpunctului 5), care reglementează condițiile specifice pentru obținerea subvenției în exploatațiile din sectorul vegetal prin excluderea textului „Catalogul comun al soiurilor de viţă-de-vie al Uniunii Europene (*The Common Catalogue of Varieties of Vine*)”, ca fiind nerelevante pentru plantațiile pomicole descrise la această secțiune;  - se propune completarea cu un punct nou 351,  care va reglementa condițiile specifice pentru obținerea subvenţiei pentru instalarea sau modernizarea sistemelor de suporturi la cultivarea legumelor. În perioada anilor 1980-1990, cultivarea legumelor pe terenuri deschise a fost un segment de activitate agricolă și respectiv o ramură a economiei pentru țara noastră destul de dezvoltată. Astfel, datorită cultivării legumelor pe câmp deschis o dezvoltare sporită a avut industria de prelucrare și procesare a legumelor, Moldova în perioada menționată a fost unul din cei mai mari producători de legume în stare proaspătă cât și conservate din spațiul ex-sovietic, având în acest sens și condițiile climaterice prielnice cultivării legumelor. Cu toate că sectorul dat este unul important, acesta în ultimii 30 de ani, a fost delăsat din mai multe motive atât sociale cît și economice: lipsa sau distrugerea elementelor de procesare din lanțul de producere; insuficiența resurselor financiare și politicilor sectoriale de susținere a legumicultorilor; lipsa forței de muncă; necompetitivitatea, neprotejarea producătorului autohton. Modificările propuse vor motiva fermierii să modernizeze sistemele de suport;  - la punctul 35 se propune abrogarea normei privind necesitatea prezentării autorizației de mediu pentru folosința specială a apei la irigare – în cazul plantației în care este condiționată instalarea sistemului de irigare. Necesitatea este dictată de faptul că agricultorii nu pot obține autorizația de mediu pentru folosința specială a apei din surse subterane din considerentul că la 29 ianuarie curent, a intrat în vigoare Legea 352/2023 pentru modificarea Legii apelor nr. 272/2011. Prin această lege, a fost modificat art. 45 din Legea apelor, ce reglementează folosința apelor subterane, inclusiv ținînd cont că Regulamentul cu privire la folosinţa apelor subterane pentru irigarea prin picurare a terenurilor agricole ocupate cu culturi horticole, aprobat prin Hotărîrea Guvernului nr. 635/2020, nu mai este aplicabil. Tot în acest context, se propune abrogarea subpunctului 15) de la punctul 43;  - la punctul 37, care reglementează mărimea subvenției în exploatații din sectorul vegetal, se propun următoarele modificări:  la subpunctul 1), pentru plantațiile perene înființate, se propune completarea cu litera c1) în următoarea redacție: „de vișin, prun, cireș altoite pe portaltoi generativ, cu densitatea pomilor la hectar de la 660 până la 800 de bucăți – 20 mii lei/ha;”*.* Argumentare: lipsa portaltoaielor vegetative pentru vișin și necesitatea utilizării pe terenuri dificile a portaltoaielor generative la vișin, prun și la cireș. În țară este deficit de portaltoi vegetativ pentru cireș, vișin și prun. Totodată, acestea sunt costisitoare. Însă, portaltoiul generativ este mai viguros, rezistent prin sistemul radicular, iar livezile pe așa portaltoi nu totdeauna necesită irigare - mai rezistente la secete;  la subpunctul 4, se propune o redacție îmbunătățită a literei f), care reglementează mărimea subvenției pentru echipamentul de protecţie instalat sau modernizat în plantaţia perenă. În acest sens, se propune ca textul „pe gaz (propan/butan)” se fie substituit cu cuvintele „pe combustibili lichizi și solizi”. Actualmente piața oferă o gamă mai largă de tipuri de echipamente antiângheț bazate pe combustibili lichizi și solizi. Această modificare lărgește spectrul echipamentului antiângheț eligibil de subvenționat;  la subpunctul 5) se propune să fie completat cu litera a1), care va reglementa mărimea subvenției pentru tehnica sau utilajul agricol destinat efectuării lucrărilor pentru recoltarea legumelor, redacția fiind următoare: „a1) 25% din cost (per unitate), dar nu mai mult de 300 mii de lei per beneficiar, cu excepția platformelor tractate, autopropulsate sau autopropulsate multifuncționale pentru recoltarea legumelor, pentru care suma maximală constituie 1,5 mil. de lei per beneficiar.”. Mecanizarea procesului de recoltare, utilizarea combinelor tractate sau autopropulsate pentru recoltarea legumelor este unul din cel mai important și costisitor proces pentru legumicultură. Procesul de recoltare nu poate fi mecanizat la toate culturile, dar sunt culturi la care neutilizarea acestui proces le fac necompetitive pe piața atât internă cât și externă. Spre exemplu, utilizarea încărcătorului la ceapa sau combina la cartofi, morcovi, țelina, etc. sporește rentabilitatea cu până la 20% ca profit, cât și diminuează dependenta de forța de muncă care este insuficientă în perioada de recoltare. Propunerile respective, precum și cele stipulate în pct. 351,vor contribui la transformarea sectorului legumicol din Republica Moldova în unul competitiv și modern;  - la punctul 39, se propune de completat lista documentelor confirmative cu actul privind darea în exploatare a sistemului de suport în plantaţiile pomicole tinere, a sistemului modernizat de suport în plantațiile pomicole și/sau pe suprafețele legumicole, iar modelul actului va fi stipulat în anexa nr.31. Redacția acestei anexe va fi parte componentă a proiectului de referință. La fel, în contextul propunerii privind completarea cu pct. 351  se impune completarea acestei liste cu următorul document, copia Raportului 4 - AGR „Totalurile semănatului pentru recoltă”, ca dovadă deținerii de terenuri cu legume irigabile;~~;~~ ; - se propune modificarea unor subpuncte la punctul 45, care reglementează mărimea subvenției privind investiția efectuată în exploatații din sectorul viticol, și anume la subpunctul 4) se propune expunerea în redacție nouă a literei c), inclusiv completarea acestuia cu litera c1). Deci, la subpunctul 4): litera c) va avea următorul cuprins: „c) spalier vertical cu înălțimea de cca 180 cm: cu stâlpii fruntași  din lemn și/sau metal zincat; stâlpii mijlocași din metal zincat (și/sau metal similar = Korten), amplasați peste fiecare, cel mult, 5,6 metri; cel puțin, 4 etaje de sârmă zincată; elemente de fixare și tensionare a stâlpilor fruntași; elemente de fixare și de tensionare a sârmelor - 100 mii lei/ha;”,  iar litera c1)  va avea următorul cuprins: „c1) spalier vertical cu înălțimea de cca 120-140 cm pentru forma butucului Cordon speronat cu creșterea liberă a lăstarilor: cu stâlpii fruntași  din lemn și/sau metal zincat; stâlpii mijlocași din metal zincat (și/sau metal similar = Korten), amplasați peste fiecare, cel mult, 5,6 metri; 1-2 etaje de sârmă inox; elemente de fixare și tensionare a stâlpilor fruntași; elemente de fixare și de tensionare a sârmelor - 100 mii lei/ha;”.  În prezent, din cauza lipsei forței de muncă, este foarte important ca plantațiile viticole cu soiuri pentru vin să fie asigurate cu un sistem de suporturi modern, care ar permite mecanizarea maximă a lucrărilor de exploatare a acestora. Pentru informare – în RM gradul de mecanizare în viticultură este de numai cca 6-8%, iar în țările cu o viticultură modernă acest indicator este de cca 65-80%.      Modificarea propusă, prin literele c) și c1) va asigura montarea, în plantațiile viticole, a două sisteme de suporturi, care vor permite mecanizarea maximă a lucrărilor de exploatare a plantațiilor viticole în conformitate cu bunele practici, precum și vor asigura executarea la timp și calitativă a tuturor agro-procedeelor în plantațiile viticole, care în final, vor avea un impact foarte pozitiv asupra calității produselor vitivinicole moldovenești.      Pe de altă parte, suma investițiilor capitale, inclusiv cheltuielile aferente (manopera cu toate taxele, materialele cu TVA, serviciile de transport, serviciile de montare etc.), obligatorii pentru montarea sistemelor de suport din materialele indicate la literele c) și c1), la densitatea de cca 3300 vițe/ha, constituie cca 250-270 mii lei/ha. Pentru informare - suma investiției capitale totale, necesare pentru înființarea a 1,0 ha plantație viticolă, cu sistemele de suport indicate la literele c) și c1), constituie cca 585-625 mii lei/ha.      Subvenționarea cu 100 mii lei/ha (care constituie: cca 37-40% din suma investiției, necesare pentru montarea sistemului de suport; cca 16-17% - din suma investiției capitale, necesare pentru înființarea a 1,0 ha plantație viticolă), va constitui un ajutor minim dar important pentru a face atractivă montarea sistemelor moderne de suport în plantațiile viticole și, care va rezolva mai multe probleme din sectorul vitivinicol al Republicii Moldova (mecanizare maximă, executarea la timp și calitativă a lucrărilor în vii, producerea strugurilor calitativi și la prețuri competitive, producerea produselor vitivinicole calitative și la prețuri competitive, etc);  Tot la acest punct 45, se propune modificarea subpunctului 6) litera c) privind înlăturarea unei cerințe pentru care este problematic de obținut confirmare dacă sistemele de suport instalate în plantația viticolă au fost sau nu au fost tratate cu antiseptici. Mai mult, fermierii sunt interesați să procure materiale de calitate. De aceia, se propune la subpunctul 6) litera c), textul „(confecționat și tratat cu antiseptici)” să fie exclus;  - tot la acest punct, la subpunctul 8) se propune o modificare de ordin tehnic, și anume cuvântul „microgospodărie” să fie substituit cu cuvântul „gospodărie”. Această propunere este valabilă și pentru punctul 93 subpunctul 1) litera b);  - la punctul 46, se propune completarea cu un subpunct nou. Pentru fermierii care înființează plantații viticole cu soiuri de struguri de selecție nouă și autohtone pentru vin sau plantația viticolă supusă reconversiei cu soiuri de struguri pentru vin, se propune ca aceștia să beneficieze de subvenții majorate cu 20,0 mii lei/ha. Așa dar, se propune următoarea redacție a subpunctului nou: „3) cu soiuri de struguri de selecție nouă și autohtone pentru vin sau plantația viticolă supusă reconversiei cu soiuri de struguri pentru vin a căror listă este aprobată de către Ministerul Agriculturii și Industriei Alimentare, la propunerea Oficiului Național al Viei și Vinului - cu 20,0 mii lei/ha.”. Scopul modificării este de a cointeresa fermierii să înființeze plantații viticole destinate producerii produselor vitivinicole cu Indicație Geografică Protejată (IGP) și, mai mult, cu Denumire de origine protejată (DOP), precum și cu soiuri care le solicită piața și cu care sunt plantate suprafețe mici – soiuri autohtone etc.;  - la punctul 47 subpunct 7), se propune excluderea necesității prezentării dovezii actelor translative de proprietate ori dovada notării sau înregistrării actului juridic de transmitere în folosință – pentru terenurile agricole consolidate. În procesul de punere în aplicare a Regulamentului, s-a constat inoportună prezentarea acestora. La fel, la punctul 66 subpunct 4) și punctul 85 subpunct 4), se propune excluderea normei privind necesitatea prezentării documentelor provizorii pentru că norma prevede prezentarea copiei certificatului de înmatriculare. Astfel, prezentarea certificatului provizoriu este inoportun;  -se propune îmbunătățirea redacției punctului care reglementează condițiile de subvenționare pentru măsura investiții în exploatații zootehnice. La punctul 52 subpunct 6) se propune de a fi completat cu textul „/țap”;  -la punctul 89 care reglementează condițiile specifice pentru obținerea subvenției la măsura investiții în tehnologii de lucrare a solului, se propun unele modificări pentru ambele metode de lucrare a solului: convențională și de conservare. Astfel, la subpunctul 1) litera c) și  respectiv, la subpunctul 2) litera b) se propune  excluderea textului ”pe o perioadă de cel puţin 5 ani, calculaţi începând cu anul depunerii cererii de solicitare a subvenţiei”. Propunerea reiese din contextul că solicitantul are obligația să respecte condițiile de eligibilitate și criteriile de evaluare care au stat la baza deciziei de acordare a subvenției sau încheierii contractului administrativ de subvenționare și dispozițiilor adiționale pe un termen stabilit de Guvern, precum și în condițiile art. 24 alin. (1) și (2) din Legea nr. 71/2023 cu privire la subvenționarea în agricultură și mediul rural;   * + la punctul 102, se propune modificarea domeniului de intervenție, în următoarea redacție „dezvoltarea pensiunilor agroturistice sau a turismului vitivinicol, amplasate în extravilanul localității rurale, prin construcţia, reconstrucţia, modernizarea, dotarea sau amenajarea acestora”. Conform Legii nr. 352/2006 cu privire la organizarea și desfășurarea activității turistice noțiunea de „structură de primire turistică” semnifică construcție sau amenajare destinată cazării turiștilor și/sau servirii mesei pentru turiști. Respectiv, prevederea nu este relevantă pentru atingerea obiectivului de dezvoltare și diversificare economică a fermierilor. De asemenea, în conformitate cu Hotărârea Guvernului nr. 643/2003 cu privire la aprobarea Normelor metodologice și criteriilor de clasificare a structurilor de primire turistică cu funcțiuni de cazare și de servire a mesei, noțiunea de „*pensiune agroturistică*” semnifică: structură de primire turistică, situată într-o localitate rurală sau pe teren cu destinație agricolă, fără schimbarea destinației terenului respectiv, destinată cazării turiştilor, cu o capacitate între 3 şi 20 de camere, funcţionînd în locuinţe private sau în clădiri independente, care asigură o parte din alimentaţia turiştilor cu produse din gospodăria proprie. Reieșind din faptul că pensiunea agroturistică cuprinde o capacitate de cazare între 3 și 20 de camere se vor subvenționa serviciile de asigurare a mesei pentru un număr de pînă la 40 de persoane.; tot în acest context se impune modificarea punctului 105, în care este stipulată denumirea Listei utilajului, a echipamentului tehnologic sau a materialelor de construcţie, pentru investițiile efectuate conform punctului 102 ;   - la punctul 128 se propune ca prima propoziție „Beneficiarul asigură menţinerea obiectului subvenţionării pe o perioadă de 5 ani” să fie substituită cu textul „Obligațiile născute din actul administrativ de subvenționare se sting la împlinirea a 5 ani”. Necesitatea modificării reiese din faptul că prevederea actuală a normei de referință nu este în concordanță cu prevederile art. 24 alin. (2) din Legea nr. 71/2023;  - se propune completarea unor anexe (nr. 2; 4; 8 și 13) la Regulament cu poziții noi, pentru a le aduce în concordanță cu domeniile de intervenție stipulate în Regulamentul de referință:  anexa nr. 2 la Regulament se propune de a fi completată cu următoarele poziții:  denumirea Listei se completează cu textul „și/sau pe suprafețele legumicole”;  la punctul 1, subpunctul 2) se completează cu literele c) și d) cu următorul cuprins:  „c) combină autopropulsată pentru recoltarea legumelor;  d) combină tractată pentru recoltarea legumelor.”;  la punctul 2:  subpunctul 1) se completează cu literele ț)-v) cu următorul cuprins:  „ț) mașini agricole pentru bilonare și rebilonare a legumelor;  u) mașini agricole pentru mulcire la cultivarea legumelor;  v) mașini de plantat legume.”;  anexa nr. 4 la Regulament se propune de a fi completată cu următoarele poziții:  la punctul 1, subpunctul 1) se completează cu literele l) cu următorul cuprins:  „l) grapă cu discuri;”  la punctul 2, subpunctul 2) se completează cu literele t), cu următorul cuprins:  „t) grapă cu discuri;”;   * se completează cu anexa nr. 31 cu următorul cuprins: ”Anexa nr. 31  la Regulamentul privind măsurile şi condiţiile specifice de eligibilitate pentru subvenţionarea investiţiilor din Fondul naţional de dezvoltare a agriculturii şi mediului rural;   anexa nr. 8 la Regulament se propune de a fi completată la punctul 3, subpunctul 1):  la litera a) cu textul „încărcător frontal, aruncător de seminţe, batoză;” se substituie cu textul „încărcător frontal autopropulsat, aruncător de seminţe, batoză”;   * la anexa nr. 12 la Regulament, se propune abrogarea tabelelor nr. 3 și nr. 4, pentru că nu sunt relevante pentru această anexă.   - denumirea anexei nr. 13 la Regulament va avea următorul cuprins: „Lista utilajului, a echipamentului tehnologic sau a materialelor de construcţie, pentru pensiunile agroturistice sau a turismului vitivinicol”.  Ținând cont de faptul că pentru forma de subvenţionare plată complementară, cererile de subvenţionare se depun în perioada 1 februarie – 30 septembrie, proiectul prevede ca prezenta hotărâre să intre în vigoare la data publicării în Monitorul Oficial al Republicii Moldova, cu excepția subpunctelor 4), 6) la punctul 2 și subpunctelor 3), 7), 8), 9) la punctul 3 din prezenta Hotărâre, care vor intra în vigoare la 6 luni de la data publicării acestora. Această excepție reiese din articolul 6 aliniatul (2) din Legea nr.71/2023 cu privire la subvenționarea în agricultură și mediul rural.  Punerea în aplicare a acestei hotărârii de Guvern la data publicării este o necesitate stringentă de a susține fermierii care au investit mijloace proprii sau sunt interesați de a investi în dezvoltarea agriculturii și mediul rural, dar au nevoie de subvenții cât mai rapid din partea statului. | | | | |
| c) Expuneți opțiunile alternative analizate sau explicați motivul de ce acestea nu au fost luate în considerare | | | | |
| Nu s-au identificat opțiuni alternative. În contextul celor menționate supra, se constată că aplicarea unor alte scenarii alternative decât cel expus prin prisma proiectului propus nu va produce efectul scontat în măsura în care să corespundă atingerii obiectivelor dorite. | | | | |
| **4. Analiza impacturilor opţiunilor** | | | | |
| 1. Expuneți efectele negative şi pozitive ale stării actuale și evoluția acestora în viitor, care vor sta la baza calculării impacturilor opțiunii recomandate | | | | |
| Opţiunea I - A nu face nimic  Ca efecte negative ale stării actuale și evoluția acestora în viitor pot fi menționate următoarele:  - constrângerea activității subiecților subvenționării prin solicitarea de a prezenta unele acțe/documente neutile;  - managementul timpului neeficient;  - tergiversarea termenului de examinare a cererii de subvenționare depuse de către solicitantul de subvenție;  - emiterea de către Agenție a actului de admitere sau respingere a cererii cu întîrziere.  Efecte pozitive nu au fost depistate. | | | | |
| b1) Pentru opțiunea recomandată, identificați impacturile completând tabelul din anexa la prezentul formular. Descrieți pe larg impacturile sub formă de costuri sau beneficii, inclusiv părțile interesate care ar putea fi afectate pozitiv și negativ de acestea | | | | |
| Opțiunea II (recomandată) - Aprobarea proiectului de hotărâre  **Costuri.**  Nu au fost identificate careva costuri pentru mediul de afaceri, doar a managementului irațional a timpului. La fel, proiectul nu va atrage cheltuieli bugetare suplimentare.  **Beneficii:**   * Cadrul normativ univoc şi coerent; * Asigurarea unui înalt nivel privind corectitudinea utilizării FNDAMR; * Examinarea cererii de subvenționare, depuse de către solicitantul de subvenție în termenele stabilite; * Emiterea de către Agenție a actului de admitere sau respingere a cereriiîn termeni rezonabili.   Opțiunea recomandată va avea un impact benefic asupra subiecților subvenționării prin eliminarea unor cerințe nejustificate.    **Riscuri:**   * Nu s-au identificat riscuri în vederea aprobării proiectului de hotărâre.   **Impacturile identificate:**  ***Impactul economic*** **-** implementarea proiectului va contribui la eficientizarea utilizării mijloacelor FNDAMR, neîntreruperea activităților subiecților subvenționării în procesul de efectuare a investițiilor în domeniul agroindustrial, precum și creșterea volumului investițiilor.  ***Impactul social*** **-** implementarea proiectului va contribui la menținerea constantă a încrederii subiecților și potențialelor subiecți ai subvenționării în promovarea și aprobarea unui cadru normativ univoc și ajustat la nevoile fermierului. | | | | |
| b2) Pentru opțiunile alternative analizate, identificați impacturile completând tabelul din anexa la prezentul formular. Descrieți pe larg impacturile sub formă de costuri sau beneficii, inclusiv părțile interesate care ar putea fi afectate pozitiv și negativ de acestea | | | | |
| Nu au fost identificat alte opțiuni alternative. | | | | |
| c) Pentru opțiunile analizate, expuneți cele mai relevante/iminente riscuri care pot duce la eșecul intervenției și/sau schimba substanțial valoarea beneficiilor și costurilor estimate și prezentați presupuneri privind gradul de conformare cu prevederile proiectului a celor vizați în acesta | | | | |
| Urmare a examinării problemei, riscuri relevante care pot cauza eşecul opţiunii recomandate nu au fost identificate. | | | | |
| d) Dacă este cazul, pentru opțiunea recomandată expuneți costurile de conformare pentru întreprinderi, dacă există impact disproporționat care poate distorsiona concurența și ce impact are opțiunea asupra întreprinderilor mici și mijlocii. Se explică dacă sînt propuse măsuri de diminuare a acestor impacturi | | | | |
| În cazul opțiunii recomandate, nu au fost identificate careva costuri de conformare pentru subiecții subvenționării, nu va exista impact disproporţionat, care ar putea distorsiona concurenţa.  Opţiunea recomandată va avea un impact benefic asupra fermierilor implicați în procesul de subvenționare, inclusive mici şi mijlocii, deoarece vor fi aduse în concordanță și înlăturate unele lacune în vederea îmbunătățirii cadrului normativ care reglementează domeniul de subvenționare în agricultură și mediul rural. | | | | |
| **Concluzie**  e) Argumentați selectarea unei opțiunii, în baza atingerii obiectivelor, beneficiilor și costurilor, precum și a asigurării celui mai mic impact negativ asupra celor afectați | | | | |
| Se recomandă opțiunea de aprobare a proiectului de hotărâre pentru modificarea unor acte normative pentru că este considerată oportună și relevantă. Implementarea hotărârii respective va permite soluționarea și prevenirea problemelor determinate, precum și atingerea obiectivelor. | | | | |
| **5. Implementarea şi monitorizarea** | | | | |
| a) Descrieți cum va fi organizată implementarea opțiunii recomandate, ce cadru juridic necesită a fi modificat și/sau elaborat și aprobat, ce schimbări instituționale sînt necesare | | | | |
| Implementarea proiectului de hotărâre a Guvernului propus va fi asigurată de către Minister și Agenție, în temeiul art. 13 alin (2) lit. a) și art. 14 lit. c) din Legea nr. 71/2023 cu privire la subvenționarea în agricultură și mediul rural.  Proiectul nu prevede modificarea altor acte normative. | | | | |
| b) Indicați clar indicatorii de performanță în baza cărora se va efectua monitorizarea | | | | |
| **-** diminuarea numărului de cazuri de conflict dintre fermier și instituția publică | | | | |
| c) Identificați peste cît timp vor fi resimțite impacturile estimate și este necesară evaluarea performanței actului normativ propus. Explicați cum va fi monitorizată şi evaluată opţiunea | | | | |
| Odată cu aprobarea și intrarea în vigoare a prevederilor prezentului proiect impactul se va resimți în timp, în procesul de examinare și verificare a cererilor de subvenționare, condițiilor de respectare a criteriilor de eligibilitate și de îndeplinire a tuturor obligaţiilor ce rezultă din prevederile declaraţiei pe propria răspundere privind veridicitatea datelor şi a documentelor prezentate de către subiecții subvenționării. | | | | |
| **6. Consultarea** | | | | |
| 1. Identificați principalele părţi (grupuri) interesate în intervenţia propusă | | | | |
| Principalele părți interesate în intervenția dată, sunt:  **Sectorul privat și asociativ:**   * Asociațiile de profil; * Fermierii; * Alți beneficiari de subvenții;   **Sectorul public:**   * Cancelaria de Stat; * Ministerul Finanțelor; * Alte autorități administrative centrale | | | | |
| b) Explicați succint cum (prin ce metode) s-a asigurat consultarea adecvată a părţilor | | | | |
| În conformitate cu prevederile pct. 177 din Hotărârea Guvernului nr. 610/2018 pentru aprobarea Regulamentului Guvernului și a articolului 9 din Legea nr. 239/2008 privind transparența în procesul decizional, anunțurile privind inițierea elaborării proiectului hotărârii Guvernului cu privire la modificarea actelor normative care reglementează mecanismele de subvenționare în domeniul agriculturii și mediului rural dinFNDAMR, au fost publicate, la data de 20.09.2023 și la data de 27.11.2023, pe pagina web oficială a Ministerului, rubrica ”Transparența decizională”/Proiecte de documente și pe portalul guvernamental [www.particip.gov.md](http://www.particip.gov.md).  <https://particip.gov.md/ro/document/stages/anunt-privind-initierea-elaborarii-proiectului-hotararii-guvernului-pentru-modificarea-unor-hotarari-ale-guvernului-hotararea-guvernului-nr-4642023-cu-privire-la-regulamentul-privind-masurile-de-subventionare-complementara-si-conditiile-specifice-de-eligibilitate-pentru-subventionarea-complementara-si-hotararea-guvernului-nr-4652023-cu-privire-la-aprobarea-regulamentului-privind-masurile-de-subventionare-in-avans-si-conditiile-specifice-de-eligibilitate-pentru-subventionarea-in-avans-din-fondul-national-de-dezvoltare-a-agriculturii-si-mediului-rural/11553>;  <https://particip.gov.md/ro/document/stages/anunt-privind-initierea-elaborarii-proiectului-hotararii-guvernului-pentru-modificarea-regulamentului-privind-masurile-si-conditiile-specifice-de-eligibilitate-pentru-subventionarea-investitiilor-din-fondul-national-de-dezvoltare-a-agriculturii-si-mediului-rural-aprobat-prin-hotararii-guvernului-nr-4912023/11173>;  La data de 8 februarie 2024 a fost plasat anunțul de inițiere a elaborării analizei impactului de reglementare, care a fost plasat pe pagina web a Ministerului [www.maia.gov.md](http://www.maia.gov.md), compartimentul Transparența decizională la rubrica Proiecte de documente și pe portalul guvernamental [www.particip.gov.md](http://www.particip.gov.md).  https://particip.gov.md/ro/document/stages/anunt-cu-privire-la-initierea-elaborarii-analizei-impactului-de-reglementare-asupra-proiectului-hotararii-guvernului-cu-privire-la-modificarea-unor-hotarari-ale-guvernului-implementarea-politicii-privind-subventionarea-in-agricultura-si-mediul-rural/12011  La data de 15 februarie 2024, analiza impactului de reglementare, a fost plasată pentru consultări publice, pe pagina web a Ministerului, compartimentul Transparența decizională la rubrica Proiecte de documente și pe portalul guvernamental [www.particip.gov.md](http://www.particip.gov.md).  <https://particip.gov.md/ro/document/stages/anunt-privind-initierea-consultarilor-publice-asupra-analizei-impactului-de-reglementare-asupra-proiectului-hotararii-guvernului-cu-privire-la-modificarea-unor-hotarari-ale-guvernului-implementarea-politicii-privind-subventionarea-in-agricultura-si-mediul-rural/12042>  La 27 februarie 2024, analiza impactului de reglementare asupra proiectului hotărârii Guvernului cu privire la modificarea unor hotărâri ale Guvernului (implementarea politicii privind subvenționarea în agricultură și mediul rural) a fost examinată și susținută condiționat de către Grupul de lucru al Comisiei de stat pentru reglementarea activității de întreprinzător. Recomandările Grupului de lucru au fost luate în considerație. | | | | |
| c) Expuneți succint poziţia fiecărei entităţi consultate față de documentul de analiză a impactului şi/sau intervenţia propusă (se expune poziția a cel puțin unui exponent din fiecare grup de interese identificat) | | | | |
| Proiectul a fost elaborat în baza propunerilor parvenite de la subiecții subvenționării, asociațiile de profil.  *Referitor la modificarea Hotărârii Guvernului nr. 465//2023:*  Propunerea parvenită de la Oficiul Național al Viei și Vinului se referă la: completarea punctului 7, pentru a concretiza faptul că, costurile suportate de către solicitantul de subvenție la elaborarea proiectului investițional, legate de onorariile arhitecților și inginerilor, proiectanților, studiile de fezabilitate, proiectare, materialul de vizibilitate sunt eligibile.  *Referitor la modificarea Hotărârii Guvernului nr. 491/2023:*  Propunerile parvenite de la Asociația Producătorilor și Exportatorilor de Fructe „Moldova Fruct” se referă la: îmbunătățirea redacției noțiunii „modernizarea sistemului de suport”; reexaminarea și îmbunătățirea redacției punctului 11, care reglementează condițiile specifice generale aplicabile în cadrul formei de subvenționare postinvestiție; completarea punctului 37, care reglementează mărimea subvenției în exploatații din sectorul vegetal, inclusiv completarea anexa nr. 2.  Propunerea parvenită de la Asociația Forța Fermierilor se referă la: modificarea punctului 11 subpunct 9).  Propunerile parvenite de la Asociația Utilizatorilor de Apă pentru Irigare și AUAI Dubăsarii Vechise referă la: modificarea punctului 22, care reglementează condițiile specifice pentru obținerea subvenției în sisteme și echipamente de irigare.  Propunerile parvenite de la Asociația Legumicultorilor se referă la: completarea noțiunii „sistemului de suport”; completarea cu un punct nou 351, care va reglementa condițiile specifice pentru obținerea subvenției pentru instalarea sau modernizarea sistemelor de suporturi la cultivarea legumelor, inclusiv și completarea anexei nr. 2.  Propunerile parvenite de la Oficiul Național al Viei și Vinului se referă la: modificarea punctelor 45, 46 și 47, care reglementează investițiile în exploatații din sectorul vitivinicol și completarea anexei nr. 4.  Propunerea parvenită de la Asociația Obștească Cunicultorii Moldovei se referă la modificarea punctului 52 subpunct 6).  Menționăm faptul că, în procesul de consultare careva propuneri asupra analizei impactului de reglementare nu au parvenit. | | | | |
| **Tabel pentru identificarea impacturilor** | | | | |
| **Categorii de impact** | | **Punctaj atribuit** | | |
|  | | *Opțiunea*  *propusă* | *Opțiunea alterativă 1* | *Opțiunea alterativă 2* |
| **Economic** | | | | |
| costurile desfășurării afacerilor | | 0 |  |  |
| povara administrativă | | 0 |  |  |
| fluxurile comerciale și investiționale | | 0 |  |  |
| competitivitatea afacerilor | | 1 |  |  |
| activitatea diferitor categorii de întreprinderi mici și mijlocii | | 1 |  |  |
| concurența pe piață | | 0 |  |  |
| activitatea de inovare și cercetare | | 0 |  |  |
| veniturile și cheltuielile publice | | 0 |  |  |
| cadrul instituțional al autorităților publice | | 0 |  |  |
| alegerea, calitatea și prețurile pentru consumatori | | 0 |  |  |
| bunăstarea gospodăriilor casnice și a cetățenilor | | 1 |  |  |
| situația social-economică în anumite regiuni | | 1 |  |  |
| situația macroeconomică | | 1 |  |  |
| alte aspecte economice | | 0 |  |  |
| **Social** | | | | |
| gradul de ocupare a forței de muncă | | 2 |  |  |
| nivelul de salarizare | | 0 |  |  |
| condițiile și organizarea muncii | | 0 |  |  |
| sănătatea și securitatea muncii | | 0 |  |  |
| formarea profesională | | 2 |  |  |
| inegalitatea și distribuția veniturilor | | 0 |  |  |
| nivelul veniturilor populației | | 0 |  |  |
| nivelul sărăciei | | 1 |  |  |
| accesul la bunuri și servicii de bază, în special pentru persoanele social-vulnerabile | | 0 |  |  |
| diversitatea culturală și lingvistică | | 0 |  |  |
| partidele politice și organizațiile civice | | 0 |  |  |
| sănătatea publică, inclusiv mortalitatea și morbiditatea | | 0 |  |  |
| modul sănătos de viață al populației | | 0 |  |  |
| nivelul criminalității și securității publice | | 0 |  |  |
| accesul și calitatea serviciilor de protecție socială | | 0 |  |  |
| accesul și calitatea serviciilor educaționale | | 0 |  |  |
| accesul și calitatea serviciilor medicale | | 0 |  |  |
| accesul și calitatea serviciilor publice administrative | | 0 |  |  |
| nivelul și calitatea educației populației | | 0 |  |  |
| conservarea patrimoniului cultural | | 0 |  |  |
| accesul populației la resurse culturale și participarea în manifestații culturale | | 0 |  |  |
| accesul și participarea populației în activități sportive | | 0 |  |  |
| discriminarea | | 0 |  |  |
| alte aspecte sociale | | 0 |  |  |
| **De mediu** | | | | |
| clima, inclusiv emisiile gazelor cu efect de seră și celor care afectează stratul de ozon | | 0 |  |  |
| calitatea aerului | | 0 |  |  |
| calitatea și cantitatea apei și resurselor acvatice, inclusiv a apei potabile și de alt gen | |  |  |  |
| biodiversitatea | |  |  |  |
| flora | | 0 |  |  |
| fauna | | 0 |  |  |
| peisajele naturale | | 0 |  |  |
| starea și resursele solului | | 0 |  |  |
| producerea și reciclarea deșeurilor | | 0 |  |  |
| utilizarea eficientă a resurselor regenerabile și neregenerabile | | 0 |  |  |
| consumul și producția durabilă | | 0 |  |  |
| intensitatea energetică | | 0 |  |  |
| eficiența și performanța energetică | | 0 |  |  |
| bunăstarea animalelor | | 0 |  |  |
| riscuri majore pentru mediu (incendii, explozii, accidente etc.) | | 0 |  |  |
| utilizarea terenurilor | | 0 |  |  |
| alte aspecte de mediu | | 0 |  |  |